google/wiki40b huggingface dataset:
Halliku kihistu

Halliku kihistu (inglise Halliku Formation) on ordoviitsiumi ladestu Pirgu lademe kihistu. Seda hakkas esimesena eristama Arvo Rõõmusoks aastal 1967. Kihistu stratotüübiks on Kaagvere 1. puurauk, kus kihistu on kõige paksem (41.2 m).  Kihistu sai oma nime Halliku küla järgi.
Kihistut eristatakse Kesk-Eesti aladel, kus selle all lamab  kas Moe või Jonstorpi kihistu ja temal lasub Adila kihistu.
Kihistu moodustab hall, alumises osas ka lillakas või punaste laikudega lubjarikas mergel. Litoloogiliselt sarnasest Jonstorpi kihistust eristavad seda argilliiti sisaldava lubjakivi vahekihid, mis põhja suunas paksemaks muutuvad, ning okasnahksete jäänused.
Vaali mõis

Vaali mõis (saksa keeles Wahlhof, varem Meyfer ehk Metsataggo) oli rüütlimõis Koeru kihelkonnas Järvamaal. Nüüdisajal jääb mõis Järva maakonda Järva valda.
Mõisast on teateid alates 1586. 19. sajandil jäi mõis mõnda aega ka Peetri kihelkonda.
Saku valla lipp

Saku valla lipp on Harju maakonnas asuva Eesti haldusüksuse Saku valla lipp.
Lipp on kinnitatud 30. aprillil 1993.

Lipu kirjeldus

Valla lipp on neljast küljest punavalge hammaslõikelise äärega ümbritsetud tammeleheroheline ruudukujuline kangas, millel on kolm valget adratera (2+1). Lipu hammastikus kasutatud punane värvitoon on sama Harju maakonna vapil kasutatava punase värvitooniga. Valla kandelipu varras on roheline ja vardaehiseks hõbedane viljapea. 
Lipu normaalsuurus on 105x105 cm. Valla lipu üht originaali hoitakse vallamajas vallavanema kabinetis.
Kornid

Kornid on rahvas, kes elab Suurbritannia edelaosas Cornwalli poolsaarel.
Kornid on asunud taastama korni keelt, mis oli juba igapäevasest kõnepruugist kadunud.
Schlanders

Ülevaade

Schlanders külgneb järgmiste valdadega: Latsch, Laas, Mals, Martell, Schnals.
Schlanders on tuntud oma 92 m kõrguse kirikutorni poolest, mis on ka Lõuna-Tiroolis kõrgeim. Teine vaatamisväärsus on renoveeritud loss, mis nüüd on ka linnahall (seal asub ka avalik raamatukogu).
Kohta on esmakordselt ametlikult mainitud 13. juunil 1077 annetusaktis, kus Saksa-Rooma keiser Heinrich IV andis linna üle Brixeni piiskop Altwinile.

Keeleline jaotus

2011. aasta rahvaloenduse järgi kõneleb 94,66% rahvastikust esimese keelena saksa keelt, 5,19% itaalia keelt ja 0,14% ladiini keelt.
Märt Pius

Märt Pius (sündinud 4. veebruaril 1989) on eesti näitleja. 
Lõpetas 2008. aastal Põltsamaa Ühisgümnaasiumi.
Ta lõpetas aastal 2012 Eesti Muusika- ja Teatriakadeemia lavakunstikooli.
Ta on aastast 2012  Tallinna Linnateatri näitleja.

Isiklikku

Tema kaksikvend on näitleja Priit Pius.
Tema elukaaslane on 2015. aastast näitleja Saara Kadak. Paar kihlus 2016. aasta juulis. 2016. aasta novembris teatas paar, et ootavad oma esimest last.  25. märtsil 2017 sündis tütar Susanna.
Nukuteater

Nukuteater on teatri liik, kus etendamiseks kasutatakse nukke.
Arvatakse, et nukuteater sai alguse juba 3000 aastat eKr. Nukuteatril on palju erinevaid vorme, kuid neid kõiki seob elututele objektidele elusolendite omaduste omistamine. Enamasti kasutatakse nukuteatrit narratiivi esitamiseks ehk loo jutustamiseks. Nukuteatri eesmärk võib olla meelelahutuslik või rituaalne.
Nukuteatris kasutatakse mitmesugust liiki nukke, mis võivad olla tehtud väga erinevatest materjalidest. Nukkude ehitus sõltub nende vormist ja kasutusotstarbest. Nad võivad olla nii väga keerulise kui ka väga lihtsa ehitusega.
Eestis tegutsevad NUKU teater (endine Eesti Nuku- ja Noorsooteater, Eesti ainus kutseline riiklik laste- ja noorteteater), Kehra Nukk, Kärdla Nukuteater ja Viljandi Nukuteater. Varem on tegutsenud ka näiteks teater Käpik.
Condor

Condor Flugdienst GmbH, kaubamärgina Condor, on Saksa puhkuselennufirma, mis baseerub Frankfurdis. Lennufirma opereerib regulaarlendudega Vahemere, Aasia, Aafrika, Põhja-Ameerika, Lõuna-Ameerika ja Kariibi mere piirkonna puhkuse sihtkohtadesse. Lennufirma peamine kodulennujaam on Frankfurdi lennujaam, kust väljuvad enamus lennufirma kaugmaalennud; teine kodulennujaam on Müncheni lennujaam, kust lennufirma peamiselt opereerib lende Vahemere piirkonda, aga lennufirma opereerib ka sealt kaugmaalende.
Heinrich LXII

Heinrich LXII (31. mai 1785 Schleiz – 19. juuni 1854 Gera) oli esimene Reußi noorema liini vürst alates 1848. aastast kuni surmani.
Ta oli olnud Reuß-Schleizi vürst juba alates 1818. aastast, kuni 1. oktoobril 1848 loovutas Reuß-Lobensteini ja Reuß-Ebersdorfi vürst Heinrich LXXII temale oma trooni, mille järel sai ta kõigi Reußi noorema liini valduste valitsejaks.
Talle järgnes tema noorem vend Heinrich LXVII.
Homoseran

Näidustused

Homoserani manustamine võis tõenäoliselt avaldada lümfoid(-immuun)süsteemile stimuleerivat toimet. Tol ajal manustati seerumit angiini, nõrkushoogude, gripi, munajuhapõletiku, rasedustoksikoosi ja rasedusdermatooside, puberteediea häirete, migreeni, depressiooni, ekseemi, astma, nahafurunkulite, sügeluse, urtikaaria ja heufiber 'i korral, ka letargilise entsefaliidi korral (Neumann ja Eberle, 2013).
Homoseran ei põhjustanud seerumtõbe ega anafülaksist.

Manustamine

Inimestele manustati Homoserani veenisiseselt, kuid katseloomadest rottidele ka söödana
Homoseran oli saadaval ampullides 10 ccm maksis 2,50 riigimarka.

Kolmas Riik

Tol ajal arvati, et Homoserani manustamine võis tugevdada haige ja/või kurnatu organismi. Homoserani ravi praktiseeris ka Adolf Hitleri ihuarst Theodor Morell. Oma päevikus kirjutas ta: 17. november 1944, et eelmise öö teesessioon olevat kestnud 4.30-ni hommikul ja Hitleri juures oli ta 3.30 kuni 5-ni - süstis talle veenisiseselt glükoosi, rääkis oma venna surmast, edasi tulid süstid Homoserani, Vitamultin-Calcium'i ja Progynon forte-ga. (Irving, 190:1983). Morelli vend suri 61-aastaselt ajuembolismi tagajärjel. Kui Morell Berliini tema matustele sõitis asendas teda dr Weber, kes saabus Hitleri juurde 13-ndal. Dr Weberi märkmete kohaselt jätkas tema Hitleri süstimist - Eukodali, Eupaverini, Glycovarini, Homoserani, Vitamultini ja Glyconormiga. (Irving, 191:1983)
Morelli järgi oli Homoseran tehtud platsentast ja Hitleri arvates aitas see tal värinaid maha võtta.(Irving, 198:1983)
1933. aastast alates sai Theodor Morellist propagandaminister Joseph Goebbelsi arst.(Neumann ja Eberle, 56:2013)
Morelli päevaraamatu kohaselt ("The Secret Diaries of Hitler's Doctor") ravinud ta propagandaminiter Goebbelsil kord dermatiiti, mis raputanud kogu tema keha nii väga, et ta ei saavat magada. 22 arsti olid eelnevalt üritanud seisundit tal ka ravida kuid tulutult. Morell aga ravis ta Homoserani süstidega terveks.(Irving, 24:1983)
Tüvikoonus

Tüvikoonus on keha, mida piiravad kooniline pind ja kaks paralleelset tasandit, mis lõikavad kõiki koonilise pinna moodustajaid. Tüvikoonus saadakse koonuse lõikamisel selle põhjaga paralleelse tasandiga.
Vastavat koonilist pinda nimetatakse tüvikoonuse külgpinnaks ja tasandeid põhjatasandeiks. Põhjatasandeil asuvad tüvikoonuse küljed on tüvikoonuse põhjad ja põhjadevahelist kaugust nimetatakse tüvikoonuse kõrguseks. Tüvikoonuse põhjadeks võib olla kaks ellipsit või ringi. Juhul, kui tüvikoonuse põhjad on ringid, räägitakse pöördtüvikoonusest. See on pöördkeha, mis tekib täisnurkse trapetsi pöörlemisel ümber alusega ristuva haara.
Tony Bennett

Tony Bennett (sünninimega Anthony Dominick Benedetto; sündinud 3. augustil 1926 New Yorgis) on USA pop- ja džässlaulja, 17-kordne Grammy võitja.
Tony Bennett on ka kuulus maalikunstnik.
Maya Angelou

Maya Angelou (sünninimi Marguerite Annie Johnson; 4. aprill 1928 Saint Louis, Missouri osariik – 28. mai 2014 Winston-Salem, Põhja-Carolina) oli USA kirjanik, luuletaja ja kodanikuõiguste aktivist.
Ta avaldas enam kui 50 aasta jooksul seitse autobiograafiat, kolm esseekogumikku ja mitu luulekogu, kirjutas näidendeid ning oli filmide ja telesaadete stsenaariumide autor. Ta pälvis arvukalt auhindu ja enam kui 50 aukraadi. Angelou on eelkõige tuntud seitsmest osast koosneva autobiograafiate sarja järgi, mis keskenduvad tema lapsepõlvele ja läbielamistele varases täiskasvanueas. Esimene autobiograafia, "I Know Why the Caged Bird Sings" (1969), mis jutustab tema elust kuni seitsmeteistkümnenda eluaastani, tõi talle rahvusvahelise tunnustuse ja kiidupuhangu.

Isiklikku

Ta sündis uksehoidja ja mereväe toitumisspetsialisti Bailey Johnsoni ning meditsiiniõe ja diileri Vivian (Baxter) Johnsoni teise lapsena. Angelou vanem vend Bailey Jr. andis talle hüüdnime "Maya", mis tulenes sõnast "My" ('minu') või "Mya Sister" ('minu õde').
I Am the Walrus

"I Am The Walrus" on ansambli The Beatles 1967. aastal avaldatud laul.
Lennoni enda sõnul kirjutas ta laulu LSD mõju all olles peale seda kui oli teada saanud, et tema vanas põhikoolis peavad lapsed emakeele tunnis The Beatlesi laulude sõnu analüüsima ning soovis luua laulu, mis koosneks seosetutest ning jaburatest sõnadest. Laulus on kasutatud fraase vanadest lastelauludest ning Lewis Carrolli luuletusest "Puusepp ja merihobu".
Soo määramine

Mehe ja naise sugukromosoomid

Igas inimese keharakus on 23 paari kromosoome, sealjuures ühe paari moodustavad sugukromosoomid. Mehe sugukromosoomide paari moodustavad kaks erinevat sugukromosoomi; üks suur X-kromosoom ja üks sellest väiksem Y-kromosoom. Neid nimetatakse nii, sest nende kuju meenutab neid tähti. Naisel on kaks ühesugust X-kromosoomi.
Sugurakkudes asuvad kromosoomid ühekaupa. Seega on mehel kahesuguseid sperme : ligikaudu pooltel on X-, pooltel Y-sugukromosoom. Naise munarakud on aga kõik ühesugused, kõigis on X-kromosoom. Viljastumisel kanduvad sugurakkudes paiknevad kromosoomid, sealhulgas ka sugukromosoomid, vanemalt lapsele.

Kumb määrab soo

Tulevase lapse sugu määratakse viljastumisel, kui ühinevad isas- ja emassuguraku tuumad. Lapse sugu oleneb sellest, millist sugukromosoomi sisaldav sperm munaraku viljastab. Kui munaraku viljastab Y-kromosoomiga sperm, siis areneb poiss, kui munaraku viljastab X-kromosoomiga sperm, siis areneb tüdruk. Kuna spermas on X- ja Y-kromosoomiga sperme enam-vähem võrdselt, siis on poisi või tüdruku sünni tõenäosus ühesugune.
Tegelikult sünnib poisse rohkem kui tüdrukuid. Mõne aja pärast on aga meeste ja naiste suhe juba peaaegu võrdne, sest poiste ja meestega juhtub sagedamini õnnetusi ja nad on haigustele vastuvõtlikumad. Mida eakamad inimesed, seda suurem on vanuserühmiti naiste ülekaal.

Sugukromosoomidega määratud tunnused

Peale selle, et sugukromosoomid määravad tulevase organismi soo, neil on veel teisigi ülesandeid.
Nendes on geenid, mille sisalduva info põhjal arenevad organismi sugutunnused. Kõige pealt arenevad esmased sugutunnused: sugunäärmed ja suguelundid. Sünniajaks on need juba olemas. Esmaste sugutunnuste järgi saab lapse soo määrata juba enne sündi, kui uurida loodet ultraheliga.
Selgroogsed loomad, sealhulgas inimene, on lahksugulised : ühel isendil on vaid ühele sugupoolele iseloomulikud sugunäärmed.
Sugukromosoomides on peale sugutunnuste ka mõningaid teisi tunnuseid määravaid geene. Näiteks ühest X kromosoomis leiduvast geenist sõltub võime eristada rohelist ja punast värvust. Ka vere hüübimise võimet määrav geen asub X-kromosoomis.
Gustaf Otto Stenbock

Krahv Gustaf Otto Stenbock (7. september 1614 Torpa, Småland – 24. september 1685 Stockholm) oli Rootsi admiral, väejuht ja riigimees.
Kolmikhüpe

Kolmikhüpe on kergejõustikuala.
Laulupealinn

"Laulupealinn" oli TV3-s aastal 2011 näidatud muusikasaade.
Saates esindasid tuntud Eesti lauljad endaga seotud paika. Saate võitja pälvis laulupealinna aunimetuse ja 20 000 euro suuruse heategevusraha. Saate võitis Ott Lepland, kes esindas Kärdlat. Konkurentsis olid veel kuue linna – Kohtla-Järve, Kohila, Laagri, Tartu, Pärnu ja Otepää – esindajad.
1934. aasta ujumise Euroopa meistrivõistlused

1934. aasta ujumise Euroopa meistrivõistlused toimusid Saksamaal Magdeburgis 23. kuni 30. augustini.
Kohalik Magdeburgi ujumisklubi loodi 1896. aastal. Võistlustel osales 17 riiki enam kui 300 sportlasega, mis ületas seega Budapesti, Bologna ja Pariisi, kolme esimese Euroopa meistrivõistluste andmeid. Saksamaa ujumise edenemist oli tunda, sest Pariisis 1931. aastal  saadud teine koht ületati Magdeburgis ülekaalukat. Võistlused toimusid Euroopa meistrivõistluste tarbeks sihtotstarbeliselt ehitatud võistlusareenil Magdeburgis, kus oli 50-meetrine bassein ja vettehüppeteks vajalikud 3-meetrine hüppelauad ja 10-meetrine hüppetorn.
Syöte rahvuspark

Syöte rahvuspark (soome keeles: Syötteen kansallispuisto) on Soome rahvuspark, mis asub Pudasjärvi, Posio ja Taivalkoski valdades Lapi maakonnas.
Syöte rahvuspark asutati 2000. aastal ja selle pindala on 299 ruutkilomeetrit. Pargis on umbes 122 km tähistatud matkaradasid ja pikimad rajad on umbes 38 km ja lühimad 500 meetrit pikad.
Syöte rahvusparki külastas 2018. aastal umbes 69 000 inimest.
Project Runway

"Project Runway" on Ameerika Ühendriikide tõsielusari, mida näitab Lifetime Television, kuid enne seda näitas seda Bravo. Saatejuht on modell Heidi Klum. Võistlejad kujundavad etteantud aja jooksul riietusesemeid, kasutades piiratud materjale. Võistlejaid hinnatakse igal nädalal.
Aon Center (Chicago)

Aon Center on Ameerika Ühendriikides Chicagos asuv 83-korruseline ülekõrguja, mis valmis 1973.
Aon Center on maailma ainus risttahukakujuline maja, mis on üle 300 meetri kõrge. Kõrgusega 346,26 m on see Sears Toweri ning Trumpi Rahvusvahelise Hotelli ja Torni järel Chicago kõrguselt kolmas, USA 5. ja maailma 22. pilvelõhkuja. Valmides oli see USA kõrgeim maja väljaspool New Yorki, kuni 1974 valmis Willis Tower, tollase nimega Sears Tower. Alles 2009. aasta juulis paigaldati Aon Centeri katusele väike sideantenn.
Aon Center on 83-korruseline. John Hancock Center, mis valmis 1969 ja oli enne Aon Centerit 346 meetriga Chicago kõrgeim maja, oli täpselt 100-korruseline.
Aon Centeri arhitekt oli Edward Durell Stone. Hoonele pandi nurgakivi 6. aprillil 1970 ja tseremoonial hõljus õhus 346 meetri kõrgusel, et rahvale näidata, kui kõrge see tuleb. Maja tellis oma peakorteriks Standard Oil Company ning esialgu oli maja nimi Standard Oil Building ja hüüdnimi Big Stan. 1985 muutis ettevõte oma nime ja vastavalt muudeti ka hoone nime: selleks sai Amoco Building. Kuni 2009 oli Aon Center USA kõrgeim hoone, mis on oma nime muutnud. 1998 müüs Amoco hoone The Blackstone Groupile avalikustamata summa eest, mis ekspertide hinnangul jääb vahemikku 430–440 miljonit USA dollarit. 30. detsembril 1999 nimetati hoone ümber Aon Centeriks, ehkki Aon Corporation sai hoone suurimaks üürnikuks alles 2001. aasta septembris. 2003. aasta mais omandas Wells Real Estate Investment Trust maja summa eest, mis jääb vahemikku 465–475 miljonit USA dollarit. 10. augustil 2007 muutis see ettevõte oma nime ja on nüüd Piedmont Office Realty Trust.
Algselt oli hoone välispind kaetud 43 tuhande Itaaliast toodud valge Carrara marmori plaadiga, kuid ebasobiva kliima tõttu hakkas see murenema ja juba 1974 kukkus üks marmorplaatidest alla kõrvaloleva Prudential Centeri peale. Järgnev inspektuur avastas marmorkattes hulgaliselt pragusid. Probleemi lahendamiseks kinnitati kõik marmorplaadid hulga terasrihmadega. 1990–1992 asendati marmor valge graniidiga. Remonttööd nõudsid 80 miljonit dollarit, üle poole hoone esialgsest maksumusest.
Aon Centeri aadress on 200 East Randolph Street.
Majast üürib suurimat osa Aon Corporation. Teiste arvukate üürnike hulka kuuluvad Microsoft, BP, Agency.com, Chicagolandi Kaubanduskoda ja Veolia.
Esiliiga B 2016

Hooaja esimene pool

Allikas: Eesti Jalgpalli Liit
¹Kodu meeskond on vasakus tulbas.
Värvid::  Sinine = Kodu meeskonna võit; Kollane= viik; Punane = võõrsil meeskonna võit.

Hooaja teine pool

Allikas: Eesti Jalgpalli Liit
¹Kodu meeskond on vasakus tulbas.
²JK Sillamäe Kalev II andis loobumisvõidu.
³Mängutulemus (9:0) tühistatud - võistkonna Tallinna FC Flora U19 koosseisus osales mänguõigust mitteomav mängija Ott Heinsoo.
Värvid::  Sinine = Kodu meeskonna võit; Kollane= viik; Punane = võõrsil meeskonna võit.
Väino Tõnisson

Väino Tõnisson (1. jaanuar 1925 Tallinn – 18. august 1991) oli eesti graafik ja illustraator.
Ta lõpetas Eesti NSV Riikliku Kunstiinstituudi 1954. aastal graafika erialal.
Töötas aastatel 1954–1957 kirjastuses Eesti Raamat kunstilise toimetajana. Hiljem oli vabakutseline kunstnik.
Ta oli Eesti Kunstnike Liidu liige alates 1957. aastast.
Robert Peenemaa

Robert Peenemaa (14. august 1903 (ukj) Mustmätta – 17. oktoober 1949 Mustmätta Lüganuse vald) oli eesti viiuldaja.
1911–1920 õppis ta Peterburi muusikakoolis viiulit.
1920. aastatel oli ta Eesti tuntumaid viiuldajaid.
1927–1933 õpetas ta Tartu Kõrgemas Muusikakoolis ja ühtlasi oli selle õppeasutuse direktor.

Isiklikku

Ta oli abielus eesti pianisti Betsy Roolaiuga.
Jüri Ivask (luuletaja)

Jüri Ivask (ka Georgi Ivask, Juri Ivask, 14. september 1907 Moskva – 13. veebruar 1986 Amherst, Massachusetts, USA) oli vene luuletaja ja kirjandusteadlane.
Ta sündis Moskvas eesti-vene segaperekonnas. Aastal 1920 opteerus ta koos vanematega Eestisse. Ta lõpetas aastal 1926 Tallinna Vene Ühisgümnaasiumi. Aastatel 1926–1932 õppis ta Tartu Ülikooli õigusteaduskonnas (lõpetas).
Aastatel 1946–1949 õppis ta Hamburgi Ülikoolis slavistikat. Aastal 1954 kaitses ta Harvardi Ülikoolis Ph. D-d (väitekirjaga Vjazemski kui kirjanduskriitik).
Mängurool

Mängurool (inglise keeles racing wheel) on mängukonsooli või arvuti sisendseade, mille abil püütakse luua võimalikult elutruu sõidukogemus. Enamik seesuguseid sisendseadmeid sarnaneb võidusõiduauto rooliga. Tavaliselt on kaasas seade nii pedaalide simuleerimiseks kui ka käikude vahetamiseks. Mänguroolidel on erinev arv nuppe, mille funktsioone saab kasutaja muuta.

Ajalugu

Esimesed mänguroolid ilmusid Nintendo 64 ja PlayStationi konsoolidele. Hiljem hakati tootma ka teiste konsoolide ja arvutite jaoks mõeldud roole.
Eestimaa Päästekomitee

Eestimaa Päästekomitee (ka Eestimaa Päästmise Komitee) oli 19. veebruaril 1918 loodud Eesti riigivõimuorgan. 
Eestimaa Päästekomitee loodi Eesti Maanõukogu Vanematekogu otsusega 19. veebruaril 1918 olukorras, kus Nõukogude Venemaa väeüksused, kelle toel püsis Eestimaa Nõukogude Täitevkomitee kontrolli all olev nn Nõukogude Eesti, olid Eestist lahkumas ning Saksa armee lähenemas. Eestimaa Päästekomiteele anti kogu riiklik võim Eestis. Päästekomitee liikmed olid Konstantin Päts, Jüri Vilms ja Konstantin Konik. Kõigil Päästekomitee liikmetel oli võrdne staatus. Paljud allikad nimetavad siiski Konstantin Pätsi Päästekomitee esimeheks. 
19. veebruar võeti ka vastu otsus iseseisva Eesti Vabariigi väljakuulutamise kohta, mis toimus Manifestiga kõigile Eestimaa rahvastele 24. veebruaril. Nõukogude ja Saksa okupatsiooni tingimustes tegutses Päästekomitee konspiratiivselt ning kasutas varjamiseks Suur-Tartu maantee 11 asuvat konspiratiivkorterit, kus ka töötati välja iseseisvusmanifest. 
24. veebruaril nimetas Päästekomitee ametisse 13-liikmelise Eesti Ajutise Valitsuse eesotsas Konstantin Pätsiga.

Vanematekogu otsus Päästekomitee loomisest

Maanõukogu Vanematekogu otsustas 19. veebruaril 1918:
Asutada kolmeliikmeline Eestimaa Päästekomitee, kelle kätte kuni normalsete olude loomiseni kõik riiklik võim anda. Päästekomitee liikmeteks valida K. Päts, J. Vilms ja K. Konik. (RT 1918, 1)
Sottunga vald

Külad

Finnö, Husö, Hästö, Mosshaga, Sottunga
Majoolika

Majoolika on araabia päritolu keraamikatehnika.
Terrakotast nõud kastetakse tinaühendeid sisaldavasse glasuuri ning dekoreeritakse maalingute ja ornamentidega. Tulemuseks on kergelt pärlendav, valge või hiljem sinakas-roheka alusglasuuriga veekindel tarbeese.
Majoolika on saanud nime Mallorca saare järgi, kuna 13. sajandi itaallased pidasid seda ekslikult majoolika sünnikoduks. Tegelikult leiutasid selle keraamikatehnika 6. sajandil araablased ning Mallorca oli üks neist sadamatest, kust toodangut Euroopasse toodi. Majoolikas kaunistati ajalooliselt vaagnaid, taldrikuid, kanne apteeginõusid, seina- ja põrandaplaate jne.
Eriti kuulsad ja imetletud on Valencia 13.-14. sajandi lüsterglasuuridega kaetud esemed. Mauride loodut eeskujuks võttes arendasid itaallased 15.-16. sajandil välja omapärase Itaalia majoolika tehnika. Kuulsate keskustena kujunesid välja Faenza, Firenze, Durante, Casteldurante, Veneetsia, Gubbio, Urbino ja Siena linn. Dekooris kasutati taimornamentikat, loomamotiivide ja arabeske, tihti koos nimede, sümbolite ja väljamõeldud vappidega, aga ka portreedega. Teine suund oli ajaloo- ja piiblisündmuste kujutamine. Nn istario'd pandi välja maja puhvetkapil kõrvuti hõbenõude ja portselaniga.
Düsgraafia

Düsgraafia ehk vaegkirjutamine on spetsiifiline õigekirjahäire, mis ei ole seostatav arengulise ebaküpsusega, neuroloogilise häirega, nägemispuudulikkusega ega puuduliku õpetamismetoodikaga. Erinevalt düsleksiast on düsgraafia puhul tavaliselt häälimine korrektne, kuid kirjutades eksitakse häälikute järjekorras või pikkuses, unustatakse kirjutamata sõnalõpud vms. Düsgraafia ja düsleksia esinevad sageli koos. Düsgraafia raskeimat vormi nimetatakse agraafiaks.
Isik, kellel on düsgraafia, on düsgraafik.
Spetsiifiline õigekirjahäire kodeeritakse RHK-10-s koodi all F81.1.
Kaspars Kambala

Korvpallurina

Kambala on mänginud alates 2001. aastast ka Läti korvpallikoondises. Hooajal 2015/2016 mängis ta klubis Adanaspor Basketbol (Adana, Türgi).

Poksijana

Ta poksis jaanuarist juulini 2008 elukutselisena, uuesti poksis ta 2019. aastal. Ta on seni (seisuga 23. märts 2019) osalenud kokku 5 kohtumisel ning on võitnud neist 4 (neist 3 nokaudiga) kohtumist ja viigistanud 1 kohtumise.
Bill Russell

Keskkool ja ülikool

Russell mängis 1948–1952 McClymonsi keskkooli meeskonnas. Ta valiti USA keskkooliõpilaste sümboolsesse koondisse 1951 ja 1952.
Russell mängis San Francisco Ülikoolis 1952–1956. Ülikooli korvpallimeeskonnaga tuli ta 1955 ja 1956 OSA üliõpilaskorvpalliliiga NCAA meistriks. Ta viskas 79 mängus 1636 punkti (keskmiselt 20,7) ja noppis 1606 lauda (keskmiselt 20,3). 1955 valiti ta ühtlasi NCAA kõige silmapaistvamaks mängijaks ning 1956 NCAA sümboolsesse koondisse ja NCAA aasta mängijaks.

USA koondvõistkonnas

1956. aasta suveolümpiamängudel kuulus Russell USA olümpiakoondisse korvpallis. USA alistas kõik vastased ülekaalukalt, tavaliselt kogus ta punkte enam kui poole rohkem vastasest. Mingit vastupanu suutis osutada üksnes NSV Liidu korvpallimeeskond, kes kaotas USA-le vahegrupis 55:85 ja finaalis 55:89.

NBA

Russell mängis 1956–1969 Bostoni Celticsis. Selles meeskonnas möödus tema kogu NBA karjäär. Ta võitis nende 13 hooaja jooksul 11 NBA meistritiitlit (1957 ja 1968 ei võitnud).
Ta valiti NBA sümboolsesse koondisse 1959, 1963 ja 1965 ning NBA kõige väärtuslikumaks mängijaks 1958, 1961–1963 ja 1965. Ta valiti 12 korda NBA tähtede mängu. 1963 valiti ta ka tähtede mängu väärtuslikemaks mängijaks 19 punkti ja 24 lauapalliga. 1969 valiti ta NBA kaitsetiimi.
Bill Russell mängis NBA-s 963 mängu. Nende jooksul võttis ta 21 620 lauapalli, mis on NBA läbi aegade paremuselt teine ja Celticsi parim tulemus. Tema nimel on NBA rekord: kõige rohkem lauapalle ühel poolajal: 32 (16. novembril 1957). NBA väljalangemismängudel on ta pidanud 165 mängu ja võtnud neis 4104 lauda, mis on NBA rekord. Ta on 7 mängus võtnud vähemalt 40 lauapalli ja isikliku rekordi püstitas ta 5. veebruaril 1960, võttes 51 lauda.
Ta oli 8 aastat ka treener: Celticsis 1966–1969, Seattle'i Supersonicsis 1973–1977 ja Sacramento Kingsis 1987–1988. Kokkuvõttes saavutas ta treenerina 341 võitu ja 290 kaotust (võiduprotsent 54,0%).
Obinitsa paljand

Obinitsa paljand (ka: Obinitsa liivakivipaljand) on paljand Tuhkvitsa oja paisutatud osa kaldajärsakul; halduslikult Võru maakonnas Setomaa vallas. Paljandisse on uuristunud koobas (Obinitsa Juudatare); mõlemad loodusobjektid on arvele võetud ürglooduse objektidena.